Pet Bugge

**Pet Bugge** (egentlig **Petra** med pikenavnet **Mortenson**; 1891–1990) var en norsk journalist, barnebokforfatter og tekstilkunstner.

## Journalist og forfatter
Hun var datter av bergmester Per Mortenson, som ble direktør på Kongsberg Sølvverk. Farens bror var dikteren Ivar Mortenson Egnund.

Hun ble ansatt i avisen *Nidaros* i Trondheim da hun var 21&nbsp;år gammel. Etter å ha giftet seg med byarkitekt i Trondheim Alf Bugge i 1915, var hun hjemmeværende husmor i flere år. Ekteparet fikk fem barn på ni år.

Hun debuterte som barnebokforfatter i 1937 med boken *Kari Kjoleløs*. I 1937 fikk hun også to noveller på trykk i ukebladet *[[Urd (ukeblad)|Urd]]*; den første het «Ferieidyll», den andre het «Sytten år». Senere fikk hun publisert flere noveller i *Urd*.

I 1938 ble hun ansatt som redaksjonssekretær i *[[Tidens Tegn (avis)|Tidens Tegn]]*, i en stilling som Helen Stibolt hadde hatt før henne. Parallelt med arbeidet i avisen skrev hun flere barnebøker om hovedpersonen «Kari»; bøkene ble svært populære. I 1938 skrev signaturen *J.S.B.* en kort, rosende anmeldelse av boken *Kari Kjeivhendt* med følgende karakteristikker:«Kari er en strålende festlig liten unge, ekte norsk, ufordervet og uforferdet.» «[Boken] vil sikkert bli mottatt med begeistring både av gutter og piker.»Hun hevdet i et senere intervju at det var hennes fortjeneste at Claes Gill fikk publisert sitt første dikt i *Tidens Tegn*, fordi hun ble så betatt av diktet han oppsøkte redaksjonen med, at hun overtalte redaktøren til å trykke det.

## Tekstilkunstner
På sine eldre dager viet Pet Bugge stadig mer tid til tekstilkunst. Til å begynne med fikk hun bestillinger på sine billedtepper til hotellresepsjoner, restauranter og lignende, uten at arbeidene ble vist samlet for publikum.

Hun hadde utstilling i Porsgrunn kunstforening i 1972, som lokalavisen *Telemark Arbeiderblad* (senere *Telemarksavisa*) omtalte slik: «Porsgrunn kunstforening åpner søndag en utstilling som burde få folk fra Porsgrunn til å gå mann av huse. Det er ingen ringere enn fru Pet Bugge som stiller ut sine vakre tepper, og på det området burde hun være velkjent nok. Den andre godbiten er at hennes datter, Kari Bugge Gjerstad, og barnebarnet Dag Gjerstad har kommet den lange veien fra Sotra til Porsgrunn for å stille ut sin keramikk. Pet Bugge fra Porsgrunn er landskjent for sine vakre tepper.» I oktober 1977 hadde hun en stor separatutstilling på Galleri 27, med rundt 150 applikerte og broderte billedtepper; arbeidene ble omtalt i tidsskriftet *[[Kunst og kultur]]* som holdt i «brokete farger og [] en halvnaturalistisk stil». I 1978 var hun hedersgjest i radioprogrammet *[[Middagsstunden]]*, og fortalte da blant annet om teppeutstillingen på Galleri 27.

## Familieliv

Familien flyttet rundt i landet ettersom Alf Bugge fikk nye stillinger. De bodde i Narvik fra 1940 til 1950, da de flyttet til Porsgrunn.

Alf og Pet Bugge hadde fem barn. De var foreldre til blant andre keramikeren Kari Gjerstad og pilot Peter Bugge, og besteforeldre til smykkekunstneren Kjersti Roald, sopranen Nini Ritzau, felespilleren Alf Gjerstad, keramikeren Dag Gjerstad, billedkunstneren Mali Roald samt forfatteren og oversetteren Torstein Bugge Høverstad. Hun var søster til maler og forfatter Ingri Parin d’Aulaire.

## Bibliografi

### Bøker
* 1937: *Kari Kjoleløs* (barnebok), Aschehoug forlag
* 1938: *Kari Kjeivhendt* (barnebok), Aschehoug forlag
* 1939: *Kari på setra*' (barnebok), Aschehoug forlag
* 1940: *Kari evakuerer* (barnebok), Aschehoug forlag**
* 1941: *Kari kokke* (barnebok), Aschehoug forlag
* 1942: *Kari blir bergtatt* (barnebok), Aschehoug forlag

### Noveller (utvalg)

* 1937: «Ferieidyll» – publisert i *Urd*
* 1937: «Sytten år» – publisert i *Urd*
* 1938: «Bare en katt» – publisert i *Urd* 

### Artikler (utvalg)

* 1938: «Rik – fattig?» – publisert i *Urd*

## Referanser